Diari Oficial de la Generalitat Valenciana


Sumari del DOGV 6774, del 15-05-2012 (2012/4646)

RESOLUCIÓ de 9 de maig de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni marc de col·laboració entre la Conselleria de Sanitat, la Conselleria d'Economia, Indústria i Comerç, l'Agència Valenciana de Salut, l'Ajuntament de València i la Universitat Catòlica de València Sant Vicent Màrtir, per a la creació d'un Institut d'Investigació i Desenrotllament en Simulació Medicoquirúrgica.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6774

Data del DOGV
:   15-05-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/4646


Data del document
:   09-05-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 9 de maig de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni marc de col·laboració entre la Conselleria de Sanitat, la Conselleria d'Economia, Indústria i Comerç, l'Agència Valenciana de Salut, l'Ajuntament de València i la Universitat Catòlica de València Sant Vicent Màrtir, per a la creació d'un Institut d'Investigació i Desenrotllament en Simulació Medicoquirúrgica. [2012/4646]  
La Conselleria de Sanitat, la Conselleria d'Economia, Indústria i Comerç, l'Agència Valenciana de Salut, l'Ajuntament de València i la Universitat Catòlica de València Sant Vicent Màrtir, han subscrit, després de la tramitació prèvia reglamentària, el 13 de febrer de 2012, el conveni marc de col·laboració per a la creació d'un Institut d'Investigació i Desenrotllament en Simulació Medicoquirúrgica.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis de la Generalitat amb el número 303/2012, i que figura com a annex d'esta resolució.  
  
València, 9 de maig de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
Conveni marc de col·laboració entre la Conselleria de Sanitat, la Conselleria d'Economia, Indústria i Comerç, l'Agència Valenciana de Salut, l'Ajuntament de València i la Universitat Catòlica de València Sant Vicent Màrtir, per a la creació d'un Institut d'Investigació i Desenrotllament en Simulació Medicoquirúrgica  
  
València, 13 de febrer de 2012  
  
Reunits  
D'una part, Luis E. Rosado Bretón, en qualitat de conseller de Sanitat de la Generalitat, d'acord amb el que disposen els articles 17, lletra f) i 28 de la Llei del Consell, i l'article 4 del Decret 111/2011, de 2 de setembre, del Consell, pel qual s'aprova el Reglament Orgànic i Funcional de la Conselleria de Sanitat i es modifica el Decret 25/2005, de 4 de febrer, del Consell, pel qual s'aproven els estatuts reguladors de l'Agència Valenciana de Salut.  
Així mateix, en la seua condició de president del Consell d'Administració de l'Agència Valenciana de Salut, facultat per a la firma del present conveni, en virtut de l'Acord d'1 de febrer de 2007 del Consell d'Administració de l'Agència Valenciana de Salut, pel qual es deleguen competències en el president del Consell d'Administració i en el director gerent de l'Agència Valenciana de Salut, publicat en el Diari Oficial de la Comunitat Valenciana, de 19 de febrer de 2007, de conformitat amb els articles 26 i 27 de la Llei 3/2003, de 6 de febrer, d'Ordenació Sanitària.  
D'una altra, Máximo Buch Torralva, en qualitat de conseller d'Economia, Indústria i Comerç, d'acord amb el que disposen els articles 17, lletra f) i 28 de la Llei del Consell, i l'article 4 del Decret 97/2011, de 26 d'agost, del Consell, pel qual s'aprova el Reglament Orgànic i Funcional de la Conselleria d'Economia, Indústria i Comerç.  
Ambdós consellers estan autoritzats per a la subscripció del present conveni en virtut de l'acord del Consell de 10 de febrer de 2012.  
  
D'una altra part, Rita Barberá Nolla, en qualitat d'alcaldessa de l'Ajuntament de València, que actua en representació de l'Ajuntament, atribució que té conferida d'acord amb el que disposen els articles 21, 57 i 124.4.a) de la Llei 7/1985, de 2 d'abril, Reguladora de les Bases de Règim Local, facultada per la Junta de Govern Local en la sessió de 8 d'abril de 2011 i assistida pel secretari general d'Administració Municipal.  
I d'una altra, José Alfredo Peris Cancio, rector de la Universitat Catòlica de València Sant Vicent Màrtir, en nom i representació d'esta, facultat per a la firma del present conveni en virtut de l'article 42.i dels Estatuts de la precitada universitat aprovats per mitjà de Decret 53/2004, de 16 d'abril, del Consell de la Generalitat, de reconeixement de la Universitat Catòlica de València Sant Vicent Màrtir.  
Es reconeixen mútuament capacitat jurídica suficient i subscriuen el present document i, a este efecte  
  
Exposen  
  
Primer  
Que la formació en Medicina, tant en l'àmbit clínic com en el quirúrgic, implica l'adquisició i actualització contínua, no sols de coneixements, sinó també de tècniques, habilitats i destreses manuals. El nou Espai Europeu d'Educació Superior (EEES) imposa uns estàndards comuns de formació en el pregrau per a permetre, afavorir i impulsar la mobilitat dels professionals a Europa.   
És necessari pensar en una formació, qualificació i acreditació postgrau també comú en este EEES que facilite el reconeixement de les habilitats i destreses dels nostres metges i, per tant, la seua lliure circulació en l'espai europeu.  
Que els facultatius, durant la seua formació sanitària especialitzada, adquirixen estes habilitats assumint de forma progressiva la responsabilitat en la presa de decisions, realitzant estes activitats sota la supervisió dels seus tutors i sobre pacients reals, la qual cosa pot suposar assumir un cert grau de risc per imperícia i inexperiència del metge en formació. Al mateix temps es tracta d'un procés certament heterogeni de formació sotmés a significatives variacions per la falta d'estàndards de qualitat comuna per a la gran majoria de les tècniques clíniques i quirúrgiques.  
  
A l'acabar el període de formació el metge resident s'entén que domina totes les tècniques, procediments mèdics i quirúrgics propis de la seua especialitat. No obstant això, la pròpia incidència de determinades patologies, les característiques de l'hospital on es va formar o les mateixes habilitats dels seus tutors, provoquen que per al metge en formació hi hagen algunes tècniques i procediments que no haurà tingut ocasió de realitzar, o no en el nombre necessari d'ocasions, o amb la suficient autonomia, com per a poder realitzar eixa intervenció o tècnica per si sol.  
I, sobretot, no es pot avaluar objectivament esta capacitació per a cada una de les tècniques i intervencions quirúrgiques pròpia d'eixa especialitat.  
Pareix oportú tindre un centre on desenrotllar un sistema «d'entrenament» en les diferents tècniques i una avaluació objectiva de la seua realització, segons estàndards europeus, que certifique l'adquisició d'eixes habilitats i destreses.  
Així mateix per als metges ja amb experiència és crucial la formació continuada, tant en l'àmbit dels coneixements com en el de les destreses i habilitats. Pareix necessari el desenrotllament de programes i recursos que permeten mantindre, desenrotllar i adquirir habilitats i destreses per a la realització de tècniques i intervencions quirúrgiques amb la màxima eficiència clínica i de gestió, i poder acreditar l'adquisició d'estes per mitjà de la seua avaluació objectiva.  
D'esta manera, és necessari un entorn de simulació on els professionals mèdics puguen enfrontar-se a situacions crítiques, complicacions intraoperatòries o situacions poc habituals que els permeta desenrotllar i adquirir destreses i respostes eficients sense posar en risc la salut dels pacients. Al mateix temps, desenrotllar noves tècniques, abordatges o rutes quirúrgiques que es puguen assajar en simulació avaluant la seua eficiència.  
Per tot això, és necessari investigar i desenrotllar noves modelacions matemàtiques, sistemes de simulació virtual i mecànica que permeten la creació i la patent de nous sistemes de formació mèdica en habilitats i destreses.  
  
Segon  
La creació de l'EEES (Espai Europeu d'Educació Superior) en l'àmbit universitari ha suposat la unificació de criteris de formació, avaluació i acreditació en la formació pregrau per a facilitar la mobilitat internacional. Hem de pensar en un espai europeu comú també en la formació especialitzada, amb criteris d'avaluació segons estàndards comuns i avaluables objectivament en tot l'àmbit europeu.  
  
La demanda social exigix als professionals de la salut una alta capacitació, que ha de ser avaluada i actualitzada.  
El sistema d'accés al MIR està en procés de revisió i busca la forma de fer possible l'avaluació de destreses i habilitats. Sens dubte, el pas següent és l'avaluació, al finalitzar la residència, de la capacitació del metge per a les tècniques i intervencions quirúrgiques pròpies de la seua especialitat.  
La situació de crisi social i financera obliga a posar en marxa projectes nous que revitalitzen l'activitat científica i industrial simultàniament.  
  
Tercer  
La Comunitat Valenciana, en general, i la ciutat de València són conegudes internacionalment com a centres de grans esdeveniments esportius i han demostrat una gran capacitat organitzativa i de mobilització de recursos financers i industrials per a donar resposta als reptes citats.  
L'oportunitat és convertir la Comunitat Valenciana també en centre permanent d'esdeveniments científics.  
La disponibilitat de recursos hotelers, el clima, els recursos turístics i la realització de cursos continus de capacitació i acreditació en tècniques i procediments mèdics i quirúrgics avançats segons estàndards europeus, pot suposar una associació eficient i facilitar l'èxit del projecte i una alta repercussió en la xarxa social, econòmica i financera de la comunitat.  
La implantació i desenrotllament d'empreses tecnològiques de prestigi internacional a la Comunitat Valenciana, com Microsoft, així com el mateix desenrotllament dels sectors d'empreses tecnològiques i de servicis necessaris a la Comunitat Valenciana, faciliten la viabilitat del projecte.  
  
Quart  
Oportunitat de vincular nombroses i prestigioses societats científiques internacionals, universitats, centres d'investigació, empreses tecnològiques, professionals mèdics i investigadors a este Institut i, per tant, a la Comunitat Valenciana en un àmbit nou.  
  
Quint  
La realització del projecte suposaria que este institut liderara un model de formació en destreses i habilitats clíniques i quirúrgiques, consensuat per a tot l'espai europeu, objectivable i, per tant, avaluable.  
  
Desenrotllaria la patent dels models de realitat virtual i de simulació mecàniques indispensables per a la capacitació dels professionals mèdics, tant en l'àmbit quirúrgic com en el mèdic.   
Es crearan programes de formació en cada una de les especialitats, segons el projecte exposat i es convertirà en un centre referent a Europa en la formació de postgrau i podrà establir convenis amb altres universitats europees per a desenrotllar estos programes.  
Fins ara, la formació dels especialistes mèdics no ha requerit de títols acadèmics, per la qual cosa oferir estos cursos suposaria un valor afegit per als currículums europeus, ja que en l'entorn de l'EEES la validesa de la formació universitària és automàtica. Així, els títols emesos tant a professionals espanyols com a estrangers tindrien validesa en tot l'Espai Europeu d'Educació Superior.  
Amb tot això, la Comunitat València serà coneguda i reconeguda pel seu impuls científic i obtindrà un nou al·licient per a atraure alumnes postgrau d'alt nivell de formació que, sens dubte, enriquirà la seua societat.  
  
Sext  
L'impacte de l'ISQM sobre la indústria tindrà un doble vessant:  
Tant els nous simuladors físics i virtuals com la resta de tecnologies que es desenrotllen en el centre podran ser fabricats i comercialitzats a través de les empreses associades al projecte per mitjà de la cessió dels drets d'explotació de les patents o per mitjà de la creació d'empreses de base tecnològica que nasquen amb el suport dels socis implicats en el projecte. Açò permetrà generar un nou teixit industrial que incrementarà el gran potencial que té la Comunitat Valenciana en les tecnologies relacionades amb la salut.  
Els fabricants de tecnologia sanitària disposaran dels mitjans necessaris per a avaluar de forma objectiva nous productes sanitaris abans d'eixir al mercat. Cosa que els permetrà:  
- Reduir els temps i els costos de desenrotllament de nous productes, ja que podran ser avaluats abans d'eixir al mercat en entorns més pròxims als reals, de manera que es puga estudiar la interacció metge-producte i millorar-ne l'ergonomia i la usabilitat.  
  
- Desenrotllar productes amb un valor afegit més gran i nou per a competir en el mercat europeu.   
  
Sèptim  
La creació de l'ISQM, al tindre les instal·lacions necessàries per a realitzar simulacions d'operacions per a un ampli nombre d'especialitats en entorns virtuals i físic, permetrà als professionals mèdics adquirir habilitats i destreses clíniques i quirúrgiques que possibilitarà:  
  
- Disminuir el nombre d'errors mèdics durant les intervencions al tindre personal ja format. Per tant, es reduirà el nombre de reintervencions i el gasto sanitari ocasionat.   
- Reduir la duració de les operacions al tindre professionals ja formats que han superat de forma objectiva les primeres fases de la corba d'aprenentatge de les tècniques quirúrgiques relacionades amb la seua especialitat. L'anterior permetrà incrementar els ràtios d'utilització dels quiròfans i la productivitat dels metges.  
- Disminuir el temps d'hospitalització a l'utilitzar-se de forma més generalitzada tècniques com, per exemple, les cirurgies mínimament invasives que ara estan restringides a un nombre molt limitat d'especialistes i que permeten postoperatoris i intervencions més curtes.  
  
- Ajustar els processos mèdics i quirúrgics a estàndards europeus de qualitat, tant des del punt de vista clínic com de gestió de processos.  
  
Finalment, i relacionat amb els punts anteriors, hi haurà un gran impacte sobre la qualitat de vida dels pacients, que són els beneficiaris finals de totes les millores que es realitzen en la formació dels professionals mèdics, ja que l'augment de l'eficiència en les intervencions quirúrgiques redundarà en un major índex d'èxit i en una reducció del postoperatori i dels dies d'estada en l'hospital.  
  
CLÀUSULES  
  
Primera. Objecte del conveni  
S'establix la col·laboració entre la Conselleria de Sanitat, l'Agència Valenciana de Salut, la Conselleria d'Economia, Indústria i Comerç, l'Ajuntament de la Ciutat de València i la Universitat Catòlica de València Sant Vicent Màrtir, per a creació d'un Institut d'Investigació i Desenrotllament en Simulació Medicoquirúrgica.  
  
Segona. Institut de Simulació Medicoquirúrgica  
Suposa la creació d'un institut universitari d'investigació i desenrotllament de models de simulació virtual i mecànica, encaminats a la formació en destreses i habilitats per a professionals sanitaris en tècniques i procediments clínics i quirúrgics.  
La seua creació inclourà la constitució de quatre centres de desenrotllament:  
- Centre de Simulació Mèdica Virtual (CSMV).  
- Centre de Modelització Medicoquirúrgica (CMMQ).  
- Centre de Desenrotllaments Anatòmics Avançats (CDAA).  
- Centre Europeu de Capacitació Medicoquirúrgica (CECMQ).  
  
Tercera. Centre de simulació mèdica virtual  
El Centre de Simulació Mèdica Virtual (CSMV) serà el responsable de la creació i desenrotllament de models de simulació sobre realitat virtual per a cada un dels sistemes orgànics, que reproduïsquen el comportament d'òrgans i sistemes tant davant de l'agressió quirúrgica, com de la farmacològica, en diferents situacions clíniques.  
Així mateix, permetrà la creació d'aplicacions que reproduïsquen signes i símptomes en pacients virtuals i que permeten el desenrotllament de models virtuals d'emmalaltir, el desenrotllament d'aplicacions encaminades a complir el projecte «d'hospital virtual», el desenrotllament de tecnologia que permeta el seguiment de casos clínics en temps real (projecte Residence).  
Els objectius d'este centre seran, entre altres, el desenrotllament de patents i productes comercialitzables de simulació virtual per a diferents tècniques quirúrgiques (ex. cirurgia d'adenoma de pròstata, cirurgia estereotàxica en gliomes cerebrals, cirurgia laparoscòpica d'ovari?), el desenrotllament de patents i productes comercialitzables de simulació virtual per a diferents situacions clíniques que permetrà la interpretació de signes i símptomes en pacients virtuals i les respostes coherents a les mesures terapèutiques adoptades. (ex. coma cetoacidòtic, pacient amb dolor toràcic agut, pacient amb síndrome astènica?), facilitar informació per a la realització de models mecànics en el Centre de Modelització (CM).  
  
Quarta. Centre de Modelització Medicoquirúrgica  
El Centre de Modelització Medicoquirúrgica (CMMQ) serà el responsable del disseny i construcció de models mecànics de simulació clínica i quirúrgica i l'adaptació de l'instrumental quirúrgic a les noves exigències.  
Entre els seus objectius es troben desenrotllar patents i productes comercialitzables de simuladors mecànics per a diferents tècniques quirúrgiques, desenrotllar patents i productes comercialitzables de simulació mecànica per a diferents situacions clíniques que permeten la interpretació de signes i símptomes en pacients virtuals i les respostes coherents a les mesures terapèutiques adoptades, i desenrotllar i patentar nous dissenys d'instrumental quirúrgic fruit de la investigació en tècniques i procediments quirúrgics eficients.  
  
Quinta. Centre de Desenrotllaments Anatòmics Avançats  
  
El Centre de Desenrotllaments Anatòmics Avançats (CDAA) serà un centre anatòmic encarregat de la preparació de cadàvers o peces anatòmiques per a la dissecció, l'estudi anatòmic de referències i la realització de tècniques quirúrgiques sobre cadàver humà. Utilitzarà les més modernes tècniques de conservació, coloració o plastinació per a obtindre el major rendiment docent. Així mateix, podria incloure estabulari per a l'activitat quirúrgica sobre animals vius.  
Entre els seus objectius estarien la generació de cursos de formació pràctica específica sobre cadàvers preparats per al desenrotllament d'habilitats pràctiques i familiarització amb referències anatòmiques, oferir peces anatòmiques i cadàvers complets per al desenrotllament de nous abordatges quirúrgics, tècniques o dispositius, i els cursos de formació pregrau i post-grau en dissecció anatòmica.  
  
Sexta. Centre Europeu de Capacitació Medicoquirúrgica  
El Centre Europeu de Capacitació Medicoquirúrgica (CECMQ) serà el centre d'activitat fonamental de l'Institut. La seua missió és convertir-se en centre de referència i reflexió sobre els estàndards de qualitat en totes i cada una de les tècniques i en tots i cada un dels tipus d'intervencions quirúrgiques de totes les especialitats mèdiques.  
En contacte continu amb les societats mèdiques europees de les diferents especialitats i els més prestigiosos professionals, ha de publicar en revistes internacionals els estàndards de qualitat i bones pràctiques mèdiques i quirúrgiques consensuats per a l'espai europeu.  
La definició d'estàndards de qualitat i bones pràctiques permetrà: incorporar estos estàndards a la mateixa gestió sanitària, ja que determinarà temps quirúrgics, utilització de materials, especificacions, i avaluar objectivament la capacitació i actualització dels professionals sanitaris en els diferents procediments en el marc de l'espai europeu.  
  
A més de la tasca de reflexió i definició dels estàndards de qualitat i bones pràctiques, el CECMQ ha de convertir-se en centre de formació i acreditació d'estos estàndards.  
Per a això haurà d'implementar les accions següents: cursos de capacitació en tècniques quirúrgiques concretes amb convocatòries anuals prefixades, desenrotllar convenis o franquícies amb altres institucions europees per a la formació, capacitació i acreditació en procediments i tècniques, cursos de formació de formadors, encaminats a formar els monitors i tutors que acreditaran en altres centres. Desenrotllament de cursos presencials de capacitació en tècniques clíniques i procediments diagnòstics invasius.  
Desenrotllament, actualització, manteniment i comercialització del model d'hospital virtual. Desenrotllament, actualització, manteniment i comercialització del model de l'aplicació de seguiment de casos clínics en temps real (projecte Residence).  
  
Sèptima. Obligacions de la Conselleria de Sanitat i l'Agència Valenciana de Salut   
1. Seran obligacions de la Conselleria de Sanitat i l'Agència Valenciana de Salut:  
a) Posar a disposició les instal·lacions de les institucions i centres sanitaris que determine el conseller de Sanitat o persona que designe, per al desenrotllament dels objectius que s'establixen en el present conveni.  
b) Facilitar la participació i la dedicació dels seus professionals al disseny i desenrotllament del projecte.  
2. L'aplicació i l'execució d'este conveni, incloent-se a este efecte tots els actes jurídics que pogueren dictar-se en desplegament o execució d'este, no podran tindre cap incidència en la dotació de tots i cada un dels capítols de gasto assignats a la Conselleria de Sanitat i a l'Agència Valenciana de Salut, i en tot cas haurà de ser atesa amb els mitjans personals i materials de la conselleria competent per raó de la matèria.  
  
  
Octava. Obligacions de la Conselleria d'Economia, Indústria i Comerç  
1. Seran obligacions de la Conselleria d'Economia, Indústria i Comerç.  
a) Impulsar la participació del centre en cooperació amb empreses de la Comunitat en programes nacionals i internacionals de I+D+I a través de l'Oficina de Projectes Empresarials de I+D+I (OPIDI); en particular, en els relacionats amb el Pla Nacional de I+D+i i l'Estratègia Estatal d'Innovació i, en l'àmbit europeu, amb el VII Programa Marc de I+D 2007-2013 i el Programa Marc de Competitivitat i Innovació (CIP) 2007 - 2013.  
b) Facilitar la participació del centre, en col·laboració amb empreses, en les convocatòries de finançament de la Conselleria d'Economia, Indústria i Comerç i els seus organismes dependents, d'acord amb el que establixen les seues bases reguladores respectives, en matèria d'innovació, I+D empresarial i internacionalització.  
c) Promoure la cooperació del centre amb la Xarxa d'Instituts Tecnològics de la Comunitat Valenciana (REDIT) i els seus instituts tecnològics associats.  
d) Promoure la transferència dels resultats d'investigació del Centre al teixit empresarial valencià, així com impulsar la creació d'empreses de base tecnològica a partir de les patents generades per este.  
  
2. L'aplicació i l'execució d'este conveni, incloent-se a este efecte tots els actes jurídics que pogueren dictar-se en desplegament o execució d'este, no podran tindre cap incidència en la dotació de tots els capítols de gasto assignats a la Conselleria d'Economia, Indústria i Comerç, i en tot cas haurà de ser atesa amb els mitjans personals i materials de la conselleria competent per raó de la matèria.  
  
Novena. Obligacions de l'Ajuntament de València  
  
1. Seran obligacions de l'Ajuntament de València:  
a) Promoure i facilitar la creació i desenrotllament de l'Institut d'Investigació i Desenrotllament en Simulació Medicoquirúrgica.  
b) Realitzar totes les accions municipals que siguen necessàries per a l'execució del projecte, amb ple respecte a la legalitat vigent.  
c) Considerar l'Institut d'Investigació i Desenrotllament en Simulació Medicoquirúrgica, com un element estratègic en la promoció de la ciutat de València alineada amb la investigació, desenrotllament i innovació del més alt nivell científic i tècnic.  
  
2. El present conveni no comporta cap obligació econòmica per a l'Ajuntament de València.  
  
Deu. Obligacions de la Universitat Catòlica de València Sant Vicent Màrtir  
Seran obligacions de la Universitat Catòlica de València Sant Vicent Màrtir, a través de la seua Facultat de Medicina:  
a) Donar suport acadèmic a les activitats formatives i d'investigació en relació amb l'Institut d'Investigació i Desenrotllament en Simulació Medicoquirúrgica.  
b) Facilitar la relació amb altres universitats espanyoles i estrangeres, així com amb altres institucions de l'àmbit educatiu, per mitjà de convenis de col·laboració.  
  
Onze. Comissió de Seguiment  
1. Es constituirà una Comissió de Seguiment per a la supervisió d'este conveni composta per deu membres designats per les institucions firmants del present conveni, d'acord amb la distribució següent:  
  
a) El conseller de Sanitat o persona que designe.  
b) El conseller d'Economia, Indústria i Comerç o persona que designe.  
c) El director gerent de l'Agència Valenciana de Salut o persona que designe.  
d) L'alcaldessa de València o persona que designe.  
e) El rector de la Universitat Catòlica de València Sant Vicent Màrtir o persona que designe.  
2. Serà president d'esta comissió, de forma alternativa pels períodes que es designen, un dels membres pertanyents a cada una de les institucions firmants del present conveni.  
3. Els acords s'adoptaran per majoria de vots i dirimirà els empats el vot del president.  
  
Dotze. Comissió Tècnica  
1. Es constituirà una Comissió Tècnica, nomenada per la Comissió de Seguiment, encarregada de la gestió de les activitats necessàries per a l'adequada execució d'este conveni, composta de forma paritària per cinc membres de perfil tècnic adequat, designats per les institucions firmants del present conveni.  
2. Esta Comissió retrà comptes, amb caràcter general, cada sis mesos a la Comissió de Seguiment establida en la clàusula anterior, i sempre que aquella li ho demane.  
3. Serà president d'esta comissió, de forma alternativa pels períodes que es designen, un membre dels designats per part de la Conselleria de Sanitat i un membre dels designats per la Universitat Catòlica de València Sant Vicent Màrtir.   
4. Els acords s'adoptaran per majoria de vots i dirimirà els empats el vot del president.  
  
5. A la Comissió Tècnica podran ser invitats aquells professionals amb experiència reconeguda en la matèria i aquells altres designats expressament per les institucions firmants. Es podran constituir tantes subcomissions de treball com es consideren necessàries, per acord de la Comissió Tècnica.  
  
Tretze. Protecció de dades  
Les parts es comprometen a respectar escrupolosament el que disposa la legislació reguladora del tractament automatitzat de dades de caràcter personal, incloent-hi les mesures de seguretat dels fitxers automatitzats que continguen dades de caràcter personal, per a garantir la confidencialitat i la integritat de la informació.  
  
Catorze. Publicitat  
En tota la publicitat, informació, propaganda i material divulgatiu a través de qualsevol mitjà de comunicació social que es genere en relació amb este projecte es farà constar expressament la col·laboració interinstitucional establida en este conveni.  
  
Quinze. Duració del conveni i pròrroga  
El present conveni produirà efectes a partir de la firma i vigirà durant deu anys. Es prorrogarà expressament pels mateixos períodes, de forma condicionada a la vigència de l'activitat.  
  
Setze. Causes d'extinció  
Seran causes d'extinció del present conveni:  
a) L'incompliment manifest de les obligacions assumides per qualsevol de les parts.  
b) L'acord mutu de les parts.  
c) La denúncia expressa d'una de les parts, amb l'avís previ de tres mesos, com a mínim.  
d) La desaparició de les circumstàncies que el van originar.  
  
I perquè conste als efectes oportuns, en prova de conformitat, les parts firmen el present document, per quadruplicat, en el lloc i en la data abans indicada.  
  
Per la Conselleria de Sanitat i l'Agència Valenciana de Salut: Luis E. Rosado Bretón.  
Per la Conselleria d'Economia, Indústria i Comerç: Máximo Buch Torralva.  
Per l'Ajuntament de València: Rita Barberá Nolla.  
Per la Universitat Catòlica de València Sant Vicent Màrtir: José Alfredo Peris Cancio.  
El secretari general d'Administració Municipal: Francisco Javier Vila Biosca.